Драги студенти,

Пред Вама се налази још један задатак. Одговоре ми пошаљите путем мејла (jelena.kukic07@gmail.com). Рок за предају рада је 30. март. Уколико имате било каквих питања, слободно ми се обратите.

Срдачно вас поздрављам,

Јелена Кукић.

**Вежбе/ Култура говора**

Функционални стилови

***Задатак: Којим су функционалним стиловима написани следећи текстови? Које су основне карактеристике тих стилова по којима сте их препознали?***

а) У време кад се ружичасти прсти зоре почну да осипају борама, ја попут брзе стреле улетех у један аутобус моћна стаса и с очима побеснелог бика који је ишао кривудавом стазом. Одједном осетих, соколовим оком и чулом Индијанаца у ратној заседи, присуство једног младића чији је врат био дужи од врата брзоноге жирафе, а чији је меки филцани шешир био украшен плетеном траком. Нечисте душе и уста окружених јефтином пастом за зубе, младић се обрати другом путнику: – Има се утисак, знате, да ме намерно газите по ногама!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

б) До Првог светског рата користили су се и у војне сврхе – за надгледање терена. Данас читави тимови научника учествују у конструисању све бољих балона, а пилотирање балоном је веома модеран спорт. Швајцарац Бертран Пикар и Британац Брајан Џонс облетели су 1999. године Земљину куглу балоном, без слетања, и после 19 дана лета спустили се у египатску пустињу.

­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

в) Племенити гасови су се раније називали инертним гасовима јер се веровало да је њихова валентност нулта и да не граде једињења. Хелијум је хемијски инертан гас без боје, укуса и мириса, слабо растворљив у води. Француски астроном Пјер Жансен открио је 1868. године, приликом потпуног помрачења Сунца, нови хемијски елемент на Сунцу, а енглески хемичар Едвард Франкланд и астроном Џозеф Норман Локјер назвали су га хелијум према грчкој речи хелиос, која значи Сунце.

­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

г) Људска и мањинска права зајемчена Уставом могу законом бити ограничена ако ограничење допушта Устав, у сврхе ради којих га Устав допушта, у обиму неопходном да се уставна сврха ограничења задовољи у демократском друштву и без задирања у суштину зајемченог права.
Достигнути ниво људских и мањинских права не може се смањивати.
При ограничавању људских и мањинских права, сви државни органи, а нарочито судови, дужни су да воде рачуна о суштини права које се ограничава, важности сврхе ограничења, природи и обиму ограничења, односу ограничења са сврхом ограничења и о томе да ли постоји начин да се сврха ограничења постигне мањим ограничењем права.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

д) Стрип *Енергија и светлост*, посвећен Тесли, Зонтаг је већ представио у септембру у београдском клубу Жица. Иста изложба и концерт поновљени су и у Грацу, где је Тесла студирао. Изложба *Енергија и светлост* биће отворена и у Нишу, 2. децембра, у Студентском културном центру.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ђ) Дан почиње поново блистав и леп. Пакујем своје прње и полако излазим на обалу. Пре тога још обилан доручак који се састоји од масти, хлеба, ... мармеладе и кафе. Говори се да хлеба понестаје, јуче га није било но уместо тога много масти и живинског меса у кутијама. Ноћас поново интересантан разговор са Филипом. Недалеко од нас, у јужном правцу, митраљези и пушчана паљба, између њих две детонације.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ж) – Никола! Хеј, успори! Вијам те већ петнаест минута!

– Драгана, знаш да увек имам слушалице у ушима, узалуд си викала. Стварно се дуго нисмо видели... Мислио сам да си отпутовала са кевом...

* Да, па, јесам отпутовала, али у супротном правцу!
* Како то мислиш?
* За само два месеца обишла сам Кину, Кореју и Јапан! Мирјана је отишла са оним својим у обећану земљу, ха – ха! Сигурна сам да је мени било занимљивије!
* Опа! Види ти њу! Јеси ли ми нешто донела са путовања?

­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_